Nordfront betegner sig som en revolutionær nationalsocialistisk kamporganisation.

Peter Grønbek fra Københavns Vestegns Politi vil dog ikke på nuværende tidspunkt oplyse, om politiet kigger i den retning i deres efterforskning.

- Men vi betragter helt klart det her som en alvorlig sag, fordi det lader til at være en hadforbrydelse, siger vagtchefen.

Vi kigger os over skulderen en gang mere, end vi har gjort tidligere. Henri Goldstein, formand, Dansk Mosaisk trossamfund.

Tilbyder psykologhjælp

Også i Aarhus og Aalborg er registreret antisemitisk graffiti og påklistringer af jødestjerne-klistermærker, som det på Ella og Henrik Chievitz' postkasse.

På den jødiske begravelsesplads i Aalborg opdagede politiet lidt i tre natten til lørdag, at der stod 'jude' skrevet med store, sorte bogstaver på en af murene, og i Aarhus har de fået mellem tre og fire anmeldelser af klistermærker.

Dansk Mosaisk trossamfund har tilbudt psykologhjælp til sine berørte medlemmer, fortæller Henri Goldstein.

- Det hænger som en trussel over os, og vi kigger os over skulderen en gang mere, end vi har gjort tidligere.

- Vi lader os ikke kue af, at man vil sige nogle grimme ting til os. Vi har ikke planer om at lave om på vores jødiske liv her i Danmark på grund af en nazistisk hilsen her og der.

Krystalnatten: Krystalnatten fandt sted i Tyskland den 9. november 1938. I løbet af natten ødelagde nationalsocialisterne næsten 7.500 forretninger og nedbrændte cirka 200 synagoger. 91 jøder blev slået ihjel, og cirka 26.000 blev fængslet. Natten fik sit navn på grund af de mange knuste ruder, der lå overalt i gaderne og glimtede som krystaller. Kilder: Ritzau, Den Store Danske.

Også i andre lande

Henri Goldstein har også hørt om tilfælde af lignende hærværk og chikane fra de jødiske samfund i Norge og Sverige.

Aron Verständig, der er formand for den jødiske forsamling i Stockholm bekræfter over for Weekendavisen en række tilfælde af hærværk, som er meldt til svensk politi.

- Vi har indtil videre kendskab til tre tilfælde i Stockholm, Helsingborg og Norrköbing, hvor der i løbet af natten er malet graffiti og påklistret jødestjerner på synagoger, skoler og private hjem.

- Det er klart, at vi opfatter det som et udtryk for forfølgelse, når det sker på tre forskellige steder den 9. november, siger han.